CELEX: 32018D0820
Language: et
Date: 2018-05-31 00:00:00
Title: Komisjoni rakendusotsus (EL) 2018/820, 31. mai 2018, millega lubatakse Madalmaade taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest (teatavaks tehtud numbri C(2018) 3222 all)

4.6.2018   
            
            
               ET
            
            
               Euroopa Liidu Teataja
            
            
               L 137/27
            
         KOMISJONI RAKENDUSOTSUS (EL) 2018/820,
   31. mai 2018,
   millega lubatakse Madalmaade taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest
   
      
         (teatavaks tehtud numbri C(2018) 3222 all)
      
   
   (Ainult hollandikeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 12. detsembri 1991. aasta direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest, (1) eriti selle III lisa lõike 2 kolmandat lõiku,
   ning arvestades järgmist:
   
               (1)
            
            
               Direktiivi 91/676/EMÜ eesmärk on veekogude kaitsmine põllumajandusest lähtuva nitraadireostuse eest; selleks piiratakse muu hulgas maale laotatava loomasõnniku hulka. Kui sõnnikukogus, mida liikmesriik kavatseb lubada kasutada hektari kohta, erineb direktiivi 91/676/EMÜ III lisa lõike 2 teise lõigu esimeses lauses osutatud kogusest, peab see kogus olema selline, mis ei takista kõnealuses direktiivis osutatud eesmärkide saavutamist, ning seda tuleb põhjendada objektiivsete kriteeriumidega, mis on seotud näiteks pikkade kasvuperioodidega ja suure lämmastikuvajadusega põllukultuuridega. Komisjon peab sellist põhjendust kontrollima.
            
         
               (2)
            
            
               Komisjon võttis 8. detsembril 2005 vastu otsuse 2005/880/EÜ, (2) millega lubati vastavalt direktiivile 91/676/EMÜ teha Madalmaade taotlusel erand, et lubada laotada aastas ühe hektari kohta kuni 250 kg lämmastikku sisaldavat rohusööjate kariloomade sõnnikut põllumajandusettevõtetes, kus on vähemalt 70 % rohumaad.
            
         
               (3)
            
            
               Komisjon võttis 5. veebruaril 2010 vastu otsuse 2010/65/EL, (3) millega muudeti otsust 2005/880/EÜ ning pikendati kõnealust erandit 31. detsembrini 2013.
            
         
               (4)
            
            
               Komisjon võttis 16. mail 2014 vastu rakendusotsuse 2014/291/EL (4). Selle otsusega tehti vastavalt direktiivile 91/676/EMÜ Madalmaadele erand, mille alusel lubatakse põllumajandusettevõtetes, kus on vähemalt 80 % rohumaad, laotada aastas ühe hektari kohta kuni 230 kg lämmastikku sisaldavat rohusööjate kariloomade sõnnikut, kui ettevõte asub lõuna- või keskosa liiv- või lössimullal, ning kuni 250 kg lämmastikku sisaldavat sõnnikut hektari kohta aastas, kui ettevõte asub muul mullal. Erandi alla kuulus 2016. aastal 19 564 põllumajandusettevõtet, mille maad moodustasid Madalmaades 47 % kogu põllumajandusmaa netopindalast.
            
         
               (5)
            
            
               31. jaanuaril 2018 esitasid Madalmaad komisjonile direktiivi 91/676/EMÜ III lisa lõike 2 kolmanda lõigu kohaselt taotluse erandi kehtivuse pikendamiseks ajavahemikuks 2018–2021.
            
         
               (6)
            
            
               Madalmaad kohaldavad tegevusprogrammi direktiivi 91/676/EMÜ artikli 3 lõike 5 kohaselt kogu oma riigi territooriumil.
            
         
               (7)
            
            
               Madalmaade õigusaktid, millega rakendatakse direktiivi 91/676/EMÜ, sisaldavad nii lämmastiku kui ka fosfaadi kasutamisnorme.
            
         
               (8)
            
            
               Vastavalt Madalmaade ametiasutuste esitatud andmetele kasvas ajavahemikus 2012–2015 Madalmaades veiste ja sigade arv ajavahemikuga 2008–2011 võrreldes vastavalt 2,3 % ja 0,8 %. Madalmaade kodulindude arv kasvas samas ajavahemikus 2,4 %. Alates 2006. aastast on asjaomases Madalmaade õigusaktis (5) sätestatud piirangud sigade ja kodulindude arvule. Lisaks sellele nõutakse asjaomase Madalmaade õigusaktiga, (6) et alates 2015. aasta jaanuarist tuleb asjakohast osa piimasektoris üle jäävast sõnnikust töödelda. Peale selle kehtestati Madalmaades hiljuti piimakarja puhul rakendatav fosfaaditootmisõiguste süsteem (7). Kõigi nende meetmete eesmärk on ennetada veekogude saastamist.
            
         
               (9)
            
            
               Ajavahemikus 2012–2015 kasutati Madalmaades loomasõnnikupõhist lämmastikku 416 000 tonni, mis on 4,4 % vähem kui ajavahemikus 2008–2011 (8). Keemilise lämmastikväetise kasutamine Madalmaades suurenes ajavahemikus 2012–2015 aastatega 2008–2011 võrreldes umbes 4,3 % (9).
            
         
               (10)
            
            
               Madalmaade ametiasutuste esitatud teadusliku põhjenduse kohaselt soodustab Madalmaade kliima, millele on iseloomulik ühtlane sademete hulk ja suhteliselt väike temperatuuri kõikumine aasta lõikes, pikka rohukasvuperioodi, mis ulatub 250 päevani aastas.
            
         
               (11)
            
            
               Madalmaade asutuste esitatud teabest seoses rakendusotsuse 2014/291/EL alusel lubatud eelmise erandiga nähtub lisaks, et kõnealuse erandi kohaldamine ei ole toonud kaasa Madalmaade veekogude kvaliteedi halvenemist. Näiteks on lämmastikusisaldus juurtetsoonist väljuvas vees loaga hõlmatud seiratud põllumajandusettevõtetes alates 2006. aastast vähenenud ning oli 2015. ja 2016. aastal keskmiselt alla 50 mg/l.
            
         
               (12)
            
            
               Andmetest, mille Madalmaad direktiivi 91/676/EMÜ artikli 10 kohaselt esitasid, nähtub, et ajavahemikus 2012–2015 oli umbes 88 % Madalmaade põhjavee seirejaamades keskmine nitraadisisaldus alla 50 mg/l ja 79 % põhjavee seirejaamades oli keskmine nitraadisisaldus alla 25 mg/l. Andmetest ilmneb ka, et ajavahemikus 2012–2015 oli 99 % Madalmaade pinnavee seirejaamades keskmine nitraadisisaldus alla 50 mg/l ja 96 % pinnavee seirejaamades oli keskmine nitraadisisaldus alla 25 mg/l. Võrdlusest ajavahemiku 2008–2011 andmetega nähtub, et põhja- ja pinnavee nitraadisisaldus püsib stabiilsena või väheneb. Aruandeperioodil 2012–2015 olid siiski 60 % mageveekogudest eutroofsed ja 13 % potentsiaalselt eutroofsed, samas kui 27 % ei olnud eutroofsed.
            
         
               (13)
            
            
               Komisjon, olles kontrollinud Madalmaade taotlust vastavalt direktiivi 91/676/EMÜ III lisa lõike 2 kolmandale lõigule ning arvestades Madalmaade 6. tegevusprogrammi ja rakendusotsuses 2014/291/EL sätestatud erandi kohaldamisest saadud kogemusi, leiab, et Madalmaade taotluse kohane rohusööjate kariloomade sõnnikukogus, mis vastab 230 kg lämmastikule hektari kohta aastas põllumajandusettevõtetes, kus on vähemalt 80 % rohumaad ja mis asuvad lõuna- või keskosa liiv- või lössimullal, ning 250 kg lämmastikule hektari kohta aastas põllumajandusettevõtetes, kus on vähemalt 80 % rohumaad ja mis asuvad muul mullal, ei takista direktiivis 91/676/EMÜ osutatud eesmärkide saavutamist, eeldusel et Madalmaad järgivad teatavaid rangeid tingimusi ning kõnealuse koguse kasutamine on objektiivsete kriteeriumide alusel põhjendatud.
            
         
               (14)
            
            
               Madalmaad peaksid tagama, et kariloomade arvu tõus ja sellega seotud sõnnikutootmine ei suurenda negatiivset mõju veekogudele. Selleks peaksid Madalmaad tagama, et sõnniku kogutoodangu puhul ei ületa ei lämmastiku ega fosfori kogus 2002. aasta taset. Uute õigusaktidega, millega rakendatakse Madalmaade 6. tegevusprogrammi, tuleks seepärast ette näha siduv sõnnikutootmise ülemmäär, mida ei tohi ületada ja mida saab vajaduse korral konkreetse põllumajandustootja suhtes kohaldada.
            
         
               (15)
            
            
               Konkreetsele põllumajandustootjale antud loa puhul kohaldatakse teatavaid tingimusi, mille eesmärk on tagada põllumajandusettevõttes põllukultuuride vajadustele vastav väetamine ning vähendada või hoida ära lämmastiku ja fosfori vettesattumist. Seepärast peaksid need tingimused hõlmama järgmisi nõudeid: põllumajandusettevõttes on välja töötatud väetamiskava, väetamismeetodite dokumenteerimiseks kasutatakse väetamisarvestust, tehakse regulaarseid mullaanalüüse, talvel pärast maisikasvatust kasutatakse taimkatet, järgitakse rohumaa kündmist käsitlevaid erisätteid, sõnnikut ei laotata enne rohumaa kündi, väetamist kohandatakse vastavalt liblikõieliste taimede panusele ja loobutakse keemiliste fosforväetiste kasutamisest.
            
         
               (16)
            
            
               Viimastel aastatel on Madalmaades sõnnikukäitluspoliitika rakendamisel, sealhulgas rakendusotsuse 2014/291/EL järgimisel ilmnenud mõned tagasilöögid, mis on viinud olukorrani, kus on põhjust tunda muret seoses võimaliku pettusega. Selles erandolukorras peavad Madalmaad suurendama oma jõupingutusi, et hoida ära pettusi sõnnikupoliitika rakendamisel. Kuigi 6. tegevusprogrammis nähakse juba ette meetmed, mille eesmärk on kontrolli ja inspekteerimise tugevdamine Madalmaade sõnnikupoliitika eeskirjade üldise järgimise parandamiseks, tuleb teha täiendavaid jõupingutusi, et edendada nende tõhusat rakendamist ja täielikku järgimist. Need jõupingutused peaksid hõlmama tõhustatud jõustamisstrateegia loomist, mille puhul võetakse ühtlasi arvesse Euroopa Parlamendi ja nõukogu direktiivi 2008/99/EÜ (10) sätteid. Kõnealune strateegia peaks põhinema sõltumatul hinnangul Madalmaade sõnnikupoliitika eeskirjade järgimise kohta, sisaldama konkreetseid meetmeid, mille eesmärk on veelgi tugevdada inspekteerimist ja kontrollimist, ning hõlmama selget metoodikat piisavalt hoiatavate karistuste ja sanktsioonide määramiseks. Seepärast on põhjendatud piirata erandi kehtivusaega nii, et see lõpeb 31. detsembril 2019, et võimaldada Madalmaadel rakendada tõhustatud jõustamisstrateegiat täies ulatuses. Vastavalt direktiivi 91/676/EMÜ III lisa lõike 2 teisele lõigule võivad Madalmaad taotleda järgnevaks perioodiks uut erandit.
            
         
               (17)
            
            
               Euroopa Parlamendi ja nõukogu direktiiviga 2000/60/EÜ (11) nähakse ette valgalapiirkondadel põhinev mitmekülgne piiriülene veekaitsealane lähenemisviis eesmärgiga saavutada Euroopa veekogude hea seisund. Selle eesmärgi lahutamatu osa on toitainesisalduse vähendamine. Käesoleva otsuse alusel erandi lubamisega ei piirata direktiivi 2000/60/EÜ sätete kohaldamist ega välistata, et nimetatud direktiivist tulenevate kohustuste täitmiseks võib vaja minna täiendavaid meetmeid.
            
         
               (18)
            
            
               Euroopa Parlamendi ja nõukogu direktiivis 2007/2/EÜ (12) on sätestatud liidu ruumiandmete infrastruktuuri rajamise üldeeskirjad liidu keskkonnapoliitika ja keskkonda mõjutada võivate liidu poliitika- ja tegevussuundade rakendamiseks. Käesoleva otsuse rakendamisega seoses kogutud ruumiandmed peaksid vajaduse korral olema kooskõlas kõnealuse direktiivi sätetega. Selleks et vähendada halduskoormust ja suurendada andmete sidusust, peaksid Madalmaad käesoleva otsuse raames vajalikke andmeid kogudes vajaduse korral kasutama teavet, mis on saadud Euroopa Parlamendi ja nõukogu määruse (EL) nr 1306/2013 (13) V jaotise II peatüki kohaselt loodud ühtse haldus- ja kontrollisüsteemi raames.
            
         
               (19)
            
            
               Käesoleva otsusega ette nähtud meetmed on kooskõlas direktiivi 91/676/EMÜ artikli 9 alusel moodustatud nitraadikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Erand
   Madalmaade 31. jaanuari 2018. aasta kirjas taotletud erand, mis võimaldaks laotada maale suurema koguse rohusööjate kariloomade sõnnikus sisalduvat lämmastikku, kui on ette nähtud direktiivi 91/676/EMÜ III lisa lõike 2 teise lõigu esimese lausega, tehakse käesolevas otsuses sätestatud tingimustel.
   Käesoleva otsuse alusel erandi lubamisega ei piirata direktiivi 2000/60/EÜ sätete kohaldamist.
   Artikkel 2
   Kohaldamisala
   Käesolevat erandit kohaldatakse rohumaapõhiste põllumajandusettevõtete suhtes, kellele on antud vastavasisuline luba vastavalt artiklile 6.
   Artikkel 3
   Mõisted
   Käesolevas otsuses kasutatakse järgmisi mõisteid:
   1.   „rohumaapõhine põllumajandusettevõte“– ettevõte, kus vähemalt 80 % alast, millele sõnnikut laotatakse, on rohumaa;
   2.   „rohusööjad kariloomad“– veised (välja arvatud lihavasikad), lambad, kitsed, hobused, eeslid, hirved ja vesipühvlid;
   3.   „põllumajandusmaa“– eraomanduses, renditud või individuaalse kirjaliku lepingu alusel põllumajandustootja haritav maa-ala, mille haldamise eest põllumajandustootja otseselt vastutab;
   4.   „rohumaa“– püsirohumaa või ajutine rohumaa, mida kasutatakse vähem kui viis aastat;
   5.   „väetamiskava“– arvutused toitainete kavandatava kasutuse ja kättesaadavuse kohta;
   6.   „väetamisarvestus“– toitainete tasakaalu arvestus, mis põhineb kasutatavate toitainete tegelikel kogustel ja omastatavatel toitainekogustel;
   7.   „lõuna- või keskosa liivmuld“– muld, millele nitraadidirektiivi rakendamiseks vastu võetud Madalmaade õigusaktides osutatakse kui lõuna- või keskosa liivmullale;
   8.   „lössimuld“– muld, millele nitraadidirektiivi rakendamiseks vastu võetud Madalmaade õigusaktides osutatakse kui lössimullale.
   Artikkel 4
   Erandi tegemise üldtingimused
   Erand tehakse järgmistel tingimustel.
   
               1.
            
            
               Madalmaad jälgivad toodetud sõnniku hulka ja tagavad, et sõnnikutoodang riigis ei ületa ei lämmastiku ega fosfori koguse põhjal arvutatuna 2002. aasta taset, mis vastab 504,4 miljonile kilogrammile lämmastikule ja 172,9 miljonile kilogrammile fosfaadile.
            
         
               2.
            
            
               Madalmaad loovad tõhustatud jõustamisstrateegia, mille eesmärk on tugevdada Madalmaade sõnnikupoliitika eeskirjade järgimist ja tagada, et eeskirjade rikkumisele osutavat mis tahes teavet kontrollitakse tõhusalt.
               Tõhustatud jõustamisstrateegia hõlmab vähemalt järgmisi elemente:
               
                           a)
                        
                        
                           sõltumatu hinnang riiklike sõnnikueeskirjade tahtliku eiramise juhtude ulatuse ja sisu kohta. Hindamise läbiviijaks peaksid olema riiklike sõnnikueeskirjade täitmise kontrollimise eest vastutavad riigi pädevad ametiasutused koos pädevate riigiasutustega, kes vastutavad kuritegude uurimise ja süüdistuse esitamise eest;
                        
                     
                           b)
                        
                        
                           selliste sõnnikukäitlus- ja sõnnikuhalduspiirkondade kindlakstegemine, kus on suurem riiklike sõnnikueeskirjade tahtliku eiramise oht;
                        
                     
                           c)
                        
                        
                           inspekteerimis- ja kontrollisuutlikkuse, sealhulgas pistelise kontrollimise suutlikkuse tõstmine vähemalt 40 protsendini artikli 10 lõikes 2 osutatud nõutavast loaga hõlmatud rohumaapõhiste põllumajandusettevõtete põldtunnustamise suutlikkusest ning sellise suutlikkuse sihipärasem kasutamine sõnnikukäitluse ja -halduse riskipiirkondades;
                        
                     
                           d)
                        
                        
                           selge metoodika piisavalt tõhusate, proportsionaalsete ja hoiatavate karistuste ja sanktsioonide määramiseks.
                        
                     
         Tõhustatud jõustamisstrateegia kehtestatakse ja tehakse komisjonile teatavaks hiljemalt 30. septembriks 2018 ning vajaduse korral muudetakse seda lähtuvalt punktides a–d viidatud meetmetega seotud järeldustest.
   Artikkel 5
   Loa taotlemine
   1.   Rohumaad haldav põllumajandustootja võib esitada pädevatele asutustele taotluse saada aastane luba laotada lõuna- või keskosa liiv- või lössimullal aastas ühe hektari kohta rohusööjate kariloomade sõnnikut koguses, mis sisaldab kuni 230 kg lämmastikku, ning muul mullal koguses, mis sisaldab kuni 250 kg lämmastikku.
   2.   Koos lõikes 1 osutatud taotlusega esitab taotleja kirjaliku deklaratsiooni, et järgib artiklites 7 ja 8 sätestatud tingimusi ning on nõus artiklis 7 osutatud väetisekasutuse, väetamiskava ja väetamisarvestuse kontrollimisega.
   Artikkel 6
   Loa andmine
   Luba kasutada rohumaapõhises põllumajandusettevõttes aastas ühe hektari kohta rohusööjate kariloomade sõnnikut – sealhulgas loomade endi väljaheidet – koguses, mis sisaldab lõuna- või keskosa liiv- või lössimulla puhul kuni 230 kg lämmastikku ning muu mulla puhul kuni 250 kg lämmastikku, antakse juhul, kui järgitakse artiklites 7 ja 8 sätestatud tingimusi.
   Artikkel 7
   Sõnniku ja muude väetiste kasutamise tingimused
   1.   Rohumaapõhises põllumajandusettevõttes igal aastal hektari kohta maale laotatava rohusööjate kariloomade sõnniku, sealhulgas loomade endi kohapeal tekitatud sõnniku kogus ei ületa sõnnikukogust, mis sisaldab lõuna- või keskosa liiv- või lössimulla puhul 230 kg lämmastikku ning muu mulla puhul 250 kg lämmastikku; seejuures peavad olema täidetud lõigetes 2–8 sätestatud tingimused. Lämmastiku ja fosfaadi üldkogus vastab asjaomase põllukultuuri toitainevajadusele ning maapinnast saadavale toitainekogusele. See kogus ei ületa Madalmaade 6. tegevusprogrammis kehtestatud piirnormi.
   2.   Keemilisi fosforväetisi ei kasutata.
   3.   Põllumajandusettevõte koostab väetamiskava, milles on kirjeldatud põllumajandusmaa külvikorda ja sõnniku ning muude lämmastik- ja fosforväetiste kavandatud kasutamist. Esimese kalendriaasta väetamiskava on rohumaapõhises põllumajandusettevõttes olemas hiljemalt 30. juuniks. Järgmiste kalendriaastate väetamiskavad on rohumaapõhises põllumajandusettevõttes olemas hiljemalt 28. veebruariks.
   4.   Väetamiskava sisaldab järgmist teavet:
   
               a)
            
            
               rohumaapõhises põllumajandusettevõttes peetavate kariloomade arv, lauda ja sõnnikuladustamissüsteemi kirjeldus, sh olemasoleva sõnnikuhoidla mahutavus;
            
         
               b)
            
            
               rohumaapõhises põllumajandusettevõttes tekkiva sõnniku lämmastikusisalduse (välja arvatud lauda- ja laokaod) ja fosforisisalduse arvutus;
            
         
               c)
            
            
               põllukultuuride külvikorrakava, milles on kindlaks määratud iga põllu heintaimede ja muude põllukultuuride all olev kasvupind koos skemaatilise kaardiga, millel on märgitud iga põllu asukoht;
            
         
               d)
            
            
               põllukultuuride eeldatav lämmastiku- ja fosforivajadus;
            
         
               e)
            
            
               rohumaapõhises põllumajandusettevõttes kasutamata jääva allhankijatele tarnitava sõnniku liik ja kogus;
            
         
               f)
            
            
               rohumaapõhises põllumajandusettevõttes kasutatava sissetoodud sõnniku kogus;
            
         
               g)
            
            
               arvutus orgaanilise aine mineraliseerumise, liblikõieliste taimede ja atmosfäärist sadestumise panuse kohta ning pinnases oleva lämmastiku koguse kohta hetkel, mil põllukultuur hakkab seda kasutama olulistes kogustes;
            
         
               h)
            
            
               sõnnikuga lisatava lämmastiku ja fosfori koguse arvutus iga põllu kohta (rohumaapõhise põllumajandusettevõtte maatüki kohta, mis on põllukultuuri ja mullatüübi poolest homogeenne);
            
         
               i)
            
            
               arvutus keemilistest ja muudest väetistest pärineva lämmastiku kasutamise kohta igal põllul;
            
         
               j)
            
            
               arvutused selle kohta, kas lämmastiku ja fosfori kasutamine vastab Madalmaade 6. tegevusprogrammis kehtestatud piirnormidele.
            
         Väetamiskava muudetakse hiljemalt seitsme päeva jooksul pärast mis tahes muudatust rohumaapõhise põllumajandusettevõtte põllumajandustegevuses.
   5.   Igas rohumaapõhises põllumajandusettevõttes peetakse väetamisarvestust iga kalendriaasta kohta. Kõnealune arvestus esitatakse pädevale asutusele järgneva kalendriaasta 31. märtsiks.
   6.   Väetamisarvestus sisaldab järgmisi andmeid:
   
               a)
            
            
               põllukultuurialune kasvupind;
            
         
               b)
            
            
               kariloomade arv ja liik;
            
         
               c)
            
            
               sõnnikutoodang looma kohta;
            
         
               d)
            
            
               rohumaapõhisesse põllumajandusettevõttesse sisse toodud väetiste kogus;
            
         
               e)
            
            
               rohumaapõhises põllumajandusettevõttes kasutamata jääva allhankijatele tarnitava sõnniku kogus ning asjaomaste allhankijate nimed.
            
         7.   Igal külvikorra ja mulla omaduste poolest homogeensel maa-alal tehakse korrapäraselt vähemalt üks kord nelja aasta jooksul pinnases oleva lämmastiku ja fosfori sisalduse analüüs. Nõutav on vähemalt üks analüüs viie hektari kohta.
   Kui rohumaa on uuendamiseks üles küntud, vähendatakse Madalmaade 6. tegevusprogrammis sätestatud lämmastikukasutuse piirnormi liiv- või lössimulla puhul igal kalendriaastal pärast 31. maid 50 kg võrra hektari kohta. Kui rohumaa on üles küntud maisi viljelemiseks liiv- või lössimullal, vähendatakse Madalmaade 6. tegevusprogrammis maisi puhul sätestatud lämmastikukasutuse piirnormi 65 kg võrra hektari kohta.
   8.   Sõnnikut ei laotata sügisel enne rohumaa harimist.
   Artikkel 8
   Maa majandamise tingimused
   1.   Liiv- või lössimullale külvatakse pärast maisi heintaimed või muud põllukultuurid, millega tagatakse talvise taimkatte olemasolu.
   2.   Vahekultuure ei künta sisse enne 1. veebruari.
   3.   Liiv- või lössimullal asuvat rohumaad küntakse ainult kevadel, v.a rohumaa kündmine selle uuendamiseks, mida võib teha kuni 31. augustini.
   4.   Sisseküntud rohumaale külvatakse kõikide mullatüüpide puhul kohe suure lämmastikunõudlusega põllukultuur ning väetamine põhineb mineraallämmastikku ja muid näitajaid käsitleval mullaanalüüsil, mis võetakse aluseks mulla orgaanilise aine mineraliseerumise tulemusel vabaneva lämmastiku koguse hindamisel.
   5.   Kui külvikord hõlmab liblikõielisi või muid õhulämmastikku siduvaid taimi, vähendatakse väetiste kasutamist vastavalt.
   6.   Erandina lõikest 3 on rohumaa kündmine sügisel lubatud lillesibulate istutamiseks.
   Artikkel 9
   Seire
   1.   Pädevad asutused tagavad järgmisi üksikasju sisaldavate kaartide koostamise:
   
               a)
            
            
               erandiga hõlmatud rohumaapõhiste põllumajandusettevõtete protsentuaalne osakaal igas omavalitsuses;
            
         
               b)
            
            
               erandiga hõlmatud kariloomade protsentuaalne osakaal igas omavalitsuses;
            
         
               c)
            
            
               erandiga hõlmatud põllumajandusmaa protsentuaalne osakaal igas omavalitsuses.
            
         Neid kaarte ajakohastatakse igal aastal.
   2.   Pädevad asutused loovad seirevõrgustiku loaga hõlmatud rohumaapõhistes põllumajandusettevõtetes asuvates seirekohtades pinnaseveest, ojadest, madalast põhjaveest ja äravooluveest proovide võtmiseks ning haldavad seda võrgustikku. Seirevõrgustikust saadakse andmeid lämmastiku- ja fosforisisalduse kohta vees, mis voolab juurtetsoonist põhjavee- ja pinnaveesüsteemi.
   3.   Seirevõrgustikku kuulub vähemalt 300 loaga hõlmatud põllumajandusettevõtet ja see hõlmab kõiki mullatüüpe (savi-, turba-, liiv- ja liiv-lössimuld), väetamismeetodeid ja külvikordi. Käesoleva otsuse kohaldamisaja jooksul seirevõrgustiku koosseisu ei muudeta.
   4.   Pädevad asutused teevad uuringuid ja viivad pidevalt läbi toitainete analüüse, millest saadakse kohapõhiseid andmeid maakasutuse, külvikordade ja põllumajandustavade kohta loaga hõlmatud rohumaapõhistes põllumajandusettevõtetes. Neid andmeid saab kasutada mudelarvutusteks nitraatide leostumise ulatuse ja fosforikadude kohta põldudel, kus kasutatakse aastas rohusööjate kariloomade sõnnikut koguses, mis vastab kuni 230 kg või 250 kg lämmastikule hektari kohta.
   5.   Liivmullal asuvatel põllumajandusaladel viivad pädevad asutused läbi tugevdatud veeseiret.
   Artikkel 10
   Kontroll ja inspekteerimine
   1.   Pädevad asutused teevad halduskontrolle kõikide loataotluste puhul, et hinnata artiklites 7 ja 8 sätestatud tingimuste täitmist. Kui selgub, et need tingimused ei ole täidetud, keeldutakse luba andmast ja taotlejale teatatakse keeldumise põhjused.
   Pädevate asutuste tehtavad halduskontrollid maa kasutamise, kariloomade arvu ja sõnnikutootmise suhtes hõlmavad vähemalt 5 % loaga hõlmatud rohumaapõhistest põllumajandusettevõtetest.
   2.   Pädevad asutused koostavad riskianalüüsi põhjal loaga hõlmatud rohumaapõhiste põllumajandusettevõtete põldtunnustamise programmi, millega nähakse ette sobiv kontrollide sagedus ja mille puhul võetakse arvesse eelnevate aastate kontrollide tulemusi, direktiivi 91/676/EMÜ rakendamiseks vastu võetud õigusaktidele vastavuse üldise pistelise kontrollimise tulemusi ja mis tahes teavet, mis võib viidata artiklites 7 ja 8 sätestatud nõuete rikkumisele.
   Artiklites 7 ja 8 sätestatud tingimustele vastavuse hindamiseks tehtav põldtunnustamine hõlmab vähemalt 5 % loaga hõlmatud rohumaapõhistest põllumajandusettevõtetest. Lisaks tehakse täiendavaid inspekteerimisi ja kontrolle, millele on viidatud artikli 4 lõike 2 punktis c.
   3.   Kui mis tahes aastal tehakse kindlaks, et loaga hõlmatud rohumaapõhine põllumajandusettevõte ei ole täitnud artiklites 7 ja 8 sätestatud tingimusi, karistatakse loa hoidjat vastavalt riiklikele eeskirjadele ja järgneval aastal ei ole tal õigust luba saada.
   4.   Pädevatele asutustele antakse vajalikud volitused ja vahendid, et kontrollida käesoleva otsuse alusel antud loa tingimuste täitmist.
   Artikkel 11
   Aruandlus
   1.   Pädevad asutused esitavad komisjonile igal aastal hiljemalt 30. juuniks aruande, mis sisaldab järgmist teavet:
   
               a)
            
            
               väetamisega seotud andmed kõikide loaga hõlmatud rohumaapõhiste põllumajandusettevõtete kohta, sealhulgas teave saagikuse ja mullatüüpide kohta;
            
         
               b)
            
            
               kariloomade arvuga seotud suundumused Madalmaades igas kariloomakategoorias ja loaga hõlmatud rohumaapõhistes põllumajandusettevõtetes;
            
         
               c)
            
            
               siseriikliku sõnnikutootmise suundumused seoses sõnnikus sisalduva lämmastiku ja fosfaadi kogustega;
            
         
               d)
            
            
               kokkuvõte sigade ja kodulindude sõnniku eritumiskoefitsiendiga seotud kontrollide tulemustest riigi tasandil;
            
         
               e)
            
            
               artikli 9 lõikes 1 osutatud kaardid;
            
         
               f)
            
            
               veeseire tulemused, sealhulgas teave põhja- ja pinnavee kvaliteedisuundumuste kohta ning andmed käesoleva otsusega tehtud erandi mõju kohta vee kvaliteedile;
            
         
               g)
            
            
               artikli 9 lõikes 2 osutatud andmed lämmastiku- ja fosforisisalduse kohta;
            
         
               h)
            
            
               artikli 9 lõikes 5 osutatud tugevdatud veeseire tulemused;
            
         
               i)
            
            
               artikli 9 lõikes 4 osutatud kohapõhiste uuringute tulemused, milles käsitletakse maakasutust, külvikordi ning põllumajandustavasid;
            
         
               j)
            
            
               artikli 9 lõikes 4 osutatud mudelarvutuste tulemused;
            
         
               k)
            
            
               põllumajandusettevõtete kontrollimise tulemustel põhinev hinnang artiklites 7 ja 8 sätestatud loatingimuste järgimise kohta ning artiklis 10 osutatud halduskontrollide ja inspekteerimise tulemusena saadud teave tingimusi mittetäitvate põllumajandusettevõtete kohta;
            
         
               l)
            
            
               artiklis 4 osutatud tõhustatud jõustamisstrateegia tulemused, eelkõige seoses nõuete eiramise juhtude arvu vähenemisega.
            
         2.   Aruandes sisalduvad ruumiandmed peavad asjakohasel juhul vastama direktiivi 2007/2/EÜ sätetele. Vajalike andmete kogumisel kasutavad Madalmaad vajaduse korral teavet, mis on saadud määruse (EL) nr 1306/2013 artikli 67 lõike 1 kohaselt loodud ühtse haldus- ja kontrollisüsteemi raames.
   Artikkel 12
   Kohaldamisperiood
   Käesolevat otsust kohaldatakse kuni 31. detsembrini 2019.
   Artikkel 13
   Adressaat
   Käesolev otsus on adresseeritud Madalmaade Kuningriigile.
   
      Brüssel, 31. mai 2018
      
         
            Komisjoni nimel
         
         
            komisjoni liige
         
         Karmenu VELLA
      
   
   
      (1)  EÜT L 375, 31.12.1991, lk 1.
   
      (2)  Komisjoni 8. detsembri 2005. aasta otsus 2005/880/EÜ, millega lubatakse Madalmaade taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel (ELT L 324, 10.12.2005, lk 89).
   
      (3)  Komisjoni 5. veebruari 2010. aasta otsus 2010/65/EL, millega muudetakse otsust 2005/880/EÜ, millega lubatakse Madalmaade taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel (ELT L 35, 6.2.2010, lk 18).
   
      (4)  Komisjoni 16. mai 2014. aasta rakendusotsus 2014/291/EL, millega lubatakse Madalmaade taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest (ELT L 148, 20.5.2014, lk 88).
   
      (5)  Madalmaade väetiseseadus (Meststoffenwet), artiklid 19 ja 20.
   
      (6)  Madalmaade väetiseseadus (Meststoffenwet), artikli 33 punktid a–d.
   
      (7)  Madalmaade väetiseseadus (Meststoffenwet), artikli 21 punkt b.
   
      (8)  Eurostat, juuni 2017.
   
      (9)  Eurostat, juuni 2017.
   
      (10)  Euroopa Parlamendi ja nõukogu 19. novembri 2008. aasta direktiiv 2008/99/EÜ keskkonna kaitsmise kohta kriminaalõiguse kaudu (ELT L 328, 6.12.2008, lk 28).
   
      (11)  Euroopa Parlamendi ja nõukogu direktiiv 2000/60/EÜ, 23. oktoober 2000, millega kehtestatakse ühenduse veepoliitika alane tegevusraamistik (EÜT L 327, 22.12.2000, lk 1).
   
      (12)  Euroopa Parlamendi ja nõukogu 14. märtsi 2007. aasta direktiiv 2007/2/EÜ, millega rajatakse Euroopa Ühenduse ruumiandmete infrastruktuur (INSPIRE) (ELT L 108, 25.4.2007, lk 1).
   
      (13)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).